KIRJALLINEN KYSYMYS E-2069/01 esittäjä(t): Maria Martens (PPE-DE), Albert Maat (PPE-DE) ja Karla Peijs (PPE-DE) komissiolle. Merenkulun todistusten tunnustaminen.



Virallinen lehti nro 040 E , 14/02/2002 s. 0177 - 0177



KIRJALLINEN KYSYMYS E-2069/01 esittäjä(t): Maria Martens (PPE-DE), Albert Maat (PPE-DE) ja Karla Peijs (PPE-DE) komissiolle (13. heinäkuuta 2001) Aihe: Merenkulun todistusten tunnustaminen Laivat purjehtivat valtion lipun alla. Yleensä laivan kapteenin ja lipun kansalaisuus on sama. Joskus tämän säännön noudattaminen on hankalaa, esimerkiksi silloin, kun ei ole saatavilla kapteenia, jonka kansalaisuus on sama kuin lipun. Näin tapahtuu usein kalastusalalla. Saksan lain mukaan on saksalaisten alusten purjehdittava saksalaisen kapteenin komennossa. Saksalaisia kapteeneja ei kuitenkaan ole riittävästi. Muita kansalaisuuksia edustavia kapteeneja on saatavilla, esimerkiksi alankomaalaisia. Kyseinen Saksan laki rajoittaa tuntuvasti kalastusalan toimintamahdollisuuksia; siinä on itse asiassa kyse kapteenikoulutuksen tunnustamatta jättämisestä. 1. Mikä on komission käsitys todistusten tunnustamista koskevista kalastusalan ongelmista? 2. Kuuluuko myös kapteenikoulutus todistusten tunnustamiseen liittyvien komission ponnisteluiden piiriin? 3. Voiko komissio kertoa, miten vaatimus, jonka mukaan laivan on purjehdittava samaa kansalaisuutta edustavan kapteenin ja lipun alla, suhtautuu työntekijöiden vapaata liikkuvuutta koskevaan yhteisön lainsäädäntöön? Anna Diamantopouloun komission puolesta antama vastaus (4. syyskuuta 2001) Komission tiedossa ei ole kalastusalan tutkintotodistusten tunnustamiseen liittyviä ongelmia. Kysyjän mainitsemassa tapauksessa Saksan kansalainen, joka on suorittanut kapteenin koulutuksen jossain toisessa jäsenvaltiossa, voi saada suorittamalleen tutkinnolle Saksassa tunnustuksen vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annetun direktiivin 89/48/ETY(1) mukaisesti tai täydentävästä ammatillisen koulutuksen tunnustamista koskevasta toisesta yleisestä järjestelmästä annetun direktiivin 92/51/ETY(2) mukaisesti, joka täydentää direktiiviä 89/48/ETY. Pääsääntö on seuraavanlainen: tutkinto on tunnustettava, elleivät vastaanottavan jäsenvaltion, eli tässä tapauksessa Saksan, viranomaiset totea, että saksalaisen kapteenikoulutuksen ja hakijan suorittaman kapteenikoulutuksen välillä on merkittäviä eroja. Jos eroja on, viranomaiset voivat vaatia, että hakija suorittaa kelpoisuuskokeen tai että sovelletaan sopeutumisaikaa. Hakija valitsee, kumpaa tapaa hän haluaa käyttää. Arvoisaa parlamentin jäsentä pyydetään huomioimaan komission vastaus Van Dijkin esittämään kirjalliseen kysymykseen E-3440/97(3), joka käsitteli jäsenvaltion lipun alla purjehtivan aluksen kapteenin ja ensimmäisen perämiehen kansalaisuutta koskevaa ehtoa. Komissio pysyy aiemmassa kannassaan, jonka mukaan vaatimus siitä, että kapteenin on oltava saman valtion kansalainen kuin minkä lipun alla alus purjehtii, ei ole työntekijöiden vapaasta liikkuvuudesta annettujen yhteisön säännöksien vastainen. (1) EYVL L 19, 24.1.1989. (2) EYVL L 209, 24.7.1992. (3) EYVL C 174, 8.6.1998.